สรุปภาวะตลาดต่างประเทศ ประจำวันที่ 9 ก.ค. 2563
สรุปภาวะตลาดต่างประเทศ ประจำวันที่ 9 ก.ค. 2563
10 ก.ค. 2563

ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (9 ก.ค.) โดยตลาดถูกกดดันจากความวิตกกังวลที่ว่า ทางการสหรัฐอาจประกาศล็อกดาวน์ภาคธุรกิจรอบใหม่หลังจากจำนวนผู้ติดเชื้อโควิด-19 ในประเทศพุ่งขึ้นอย่างต่อเนื่อง อย่างไรก็ดี ดัชนี Nasdaq ยังคงปิดทำนิวไฮ โดยได้แรงหนุนจากคำสั่งซื้อหุ้นกลุ่มเทคโนโลยี ขณะที่นักลงทุนจับตารายงานผลประกอบการของบริษัทจดทะเบียนซึ่งจะทยอยเปิดเผยข้อมูลดังกล่าวในสัปดาห์หน้า
ดัชนีเฉลี่ยอุตสาหกรรมดาวโจนส์ปิดที่ 25,706.09 จุด ลดลง 361.19 จุด หรือ -1.39% ขณะที่ดัชนี S&amp;P500 ปิดที่ 3,152.05 จุด ลดลง 17.89 จุด หรือ -0.56% ส่วนดัชนี Nasdaq ปิดที่ 10,547.75 จุด เพิ่มขึ้น 55.25 จุด หรือ +0.53%
 
ตลาดหุ้นยุโรปปิดปรับตัวลงเมื่อคืนนี้ (9 ก.ค.) โดยถูกกดดันจากตลาดหุ้นสหรัฐที่ร่วงลงอย่างหนัก หลังยอดผู้ติดเชื้อโควิด-19 ที่พุ่งขึ้นสูงเป็นประวัติการณ์อีกครั้งทำให้เกิดความวิตกว่าจะมีการกำหนดมาตรการล็อกดาวน์ครั้งใหม่ ซึ่งจะส่งผลกระทบต่อการฟื้นตัวทางเศรษฐกิจ
ดัชนี Stoxx Europe 600 ลดลง 0.77% ปิดที่ 363.64 จุด
ดัชนี CAC-40 ตลาดหุ้นฝรั่งเศสปิดที่ 4,921.01 จุด ลดลง 60.12 จุด หรือ -1.21%, ดัชนี DAX ตลาดหุ้นเยอรมนีปิดที่ 12,489.46 จุด ลดลง 5.35 จุด หรือ -0.04% และดัชนี FTSE 100 ตลาดหุ้นลอนดอนปิดที่ 6,049.62 จุด ลดลง 106.54 จุด หรือ -1.73%
 
ตลาดหุ้นลอนดอนปิดร่วงลงเมื่อคืนนี้ (9 ก.ค.) เนื่องจากนักลงทุนเทขายหุ้นออกมา ท่ามกลางความวิตกเกี่ยวกับจำนวนผู้ติดเชื้อโควิด-19 ที่เพิ่มขึ้นในประเทศที่มีความสำคัญต่อเศรษฐกิจโลก อาทิ สหรัฐ  นอกจากนี้ การร่วงลงของหุ้นกลุ่มพลังงานตามราคาน้ำมันที่ลดลงได้ส่งผลกดดันตลาดด้วย
ดัชนี FTSE 100 ตลาดหุ้นลอนดอนปิดที่ 6,049.62 จุด ร่วงลง 106.54 จุด หรือ -1.73%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงหลุดจากระดับ 40 ดอลลาร์เมื่อคืนนี้ (9 ก.ค.) เนื่องจากนักลงทุนกังวลว่า จำนวนผู้ติดเชื้อไวรัสโควิด-19 ที่เพิ่มขึ้นทั้งในสหรัฐและทั่วโลกอาจส่งผลกระทบต่อความต้องการใช้น้ำมัน นอกจากนี้ ตลาดยังได้รับแรงกดดันจากรายงานสต็อกน้ำมันดิบที่พุ่งขึ้นกว่า 5 ล้านบาร์เรลในสัปดาห์ที่แล้ว สวนทางกับที่นักวิเคราะห์คาดว่าจะลดลง
สัญญาน้ำมันดิบ WTI ส่งมอบเดือนส.ค. ร่วงลง 1.28 ดอลลาร์ หรือ 3.1% ปิดที่ 39.62 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. ลดลง 94 เซนต์ หรือ 2.2% ปิดที่ 42.35 ดอลลาร์/บาร์เรล
 
สัญญาทองคำตลาดนิวยอร์กปิดร่วงลงเมื่อคืนนี้ (9 ก.ค.) เนื่องจากนักลงทุนเทขายทำกำไรหลังจากสัญญาทองคำพุ่งทำนิวไฮในรอบเกือบ 9 ปีเมื่อวันพุธที่ผ่านมา นอกจากนี้ การแข็งค่าของสกุลเงินดอลลาร์ยังลดความน่าดึงดูดของสัญญาทองคำ
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 16.8 ดอลลาร์ หรือ 0.92% ปิดที่ 1,803.8  ดอลลาร์/ออนซ์
สัญญาโลหะเงินส่งมอบเดือนก.ค. ลดลง 19.9 เซนต์ หรือ 1.04% ปิดที่ 18.962 ดอลลาร์/ออนซ์
สัญญาพลาตินัมส่งมอบเดือนต.ค. ร่วงลง 37.1 ดอลลาร์ หรือ 4.2% ปิดที่ 846.9 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 24.90 ดอลลาร์ หรือ 1.3% ปิดที่ 1,963.20 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (9 ก.ค.) เนื่องจากนักลงทุนกลับเข้าซื้อดอลลาร์ซึ่งเป็นสกุลเงินปลอดภัยและมีสภาพคล่องสูง หลังจากตลาดหุ้นสหรัฐดิ่งลงอย่างหนักเมื่อคืนนี้ นอกจากนี้ ความกังวลเกี่ยวกับจำนวนผู้ติดเชื้อไวรัสโควิด-19 ที่พุ่งขึ้นในสหรัฐยังเป็นอีกปัจจัยที่ช่วยหนุนคำสั่งซื้อดอลลาร์
ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.28% สู่ระดับ 96.7039 เมื่อคืนนี้
ดอลลลาร์แข็งค่าเมื่อเทียบกับฟรังก์สวิส ที่ระดับ 0.9400 ฟรังก์ จากระดับ 0.9379 ฟรังก์ และแข็งค่าเมื่อเทียบกับดอลลาร์แคนาดาที่ระดับ 1.3580 ดอลลาร์แคนาดา จากระดับ 1.3500 ดอลลาร์แคนาดา แต่ดอลลาร์ทรงตัวเมื่อเทียบกับเงินเยน ที่ระดับ 107.20 เยน
ยูโรอ่อนค่าเมื่อเทียบกับดอลลาร์สหรัฐ ที่ระดับ 1.1296 ดอลลาร์ จากระดับ 1.1335 ดอลลาร์ ขณะที่เงินปอนด์อ่อนค่าลงแตะที่ระดับ 1.2620 ดอลลาร์ จากระดับ 1.2621 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6964 ดอลลาร์สหรัฐ จากระดับ 0.6980 ดอลลาร์สหรัฐ